b'\n_START_ARTICLE_\nKolonializmas\n_START_PARAGRAPH_\nKolonializmas \xe2\x80\x93 vien\xc5\xb3 \xc5\xa1ali\xc5\xb3 ekspansija prisijungiant kit\xc5\xb3 \xc5\xa1ali\xc5\xb3 ir taut\xc5\xb3 teritorijas (pvz., d\xc4\x97l resurs\xc5\xb3, verg\xc5\xb3, strategin\xc4\x97s pad\xc4\x97ties, tokios kaip svarbios up\xc4\x97s \xc5\xbeiotys arba greta svarbaus s\xc4\x85siaurio, ar didesnio ploto)._NEWLINE_Kolonializmo \xc5\xa1alininkai teigia, jog kolonializmas kolonizuotoms tautoms yra naudingas, nes vystoma ekonomin\xc4\x97 ir politin\xc4\x97 infrastrukt\xc5\xabra, reikalinga modernizavimui ir demokratijai. Kaip pavyzd\xc5\xbeius jie nurodo tokias buvusias kolonijas kaip JAV, Kanada, Australija, Naujoji Zelandija, Honkongas bei Singap\xc5\xabras. Kita vertus, \xc5\xa1ios \xc5\xa1alys n\xc4\x97ra tipi\xc5\xa1ki kolonializmo pavyzd\xc5\xbeiai, nes formavosi kaip naujakuri\xc5\xb3 visuomen\xc4\x97s arba prekybiniai miestai._NEWLINE_Priklausomyb\xc4\x97s teorijos (dependency theory) \xc5\xa1alininkai, tokie kaip Andre Gunder Frank, teigia, kad kolonializmo sistemoje turtas yra perkeliamas i\xc5\xa1 kolonizuot\xc5\xb3 \xc5\xa1ali\xc5\xb3 \xc4\xaf metropolijas, o kolonializmas stabdo s\xc4\x97kming\xc4\x85 ekonomin\xc4\xaf vystym\xc4\x85si.\n_START_SECTION_\nSuklest\xc4\x97jimas Naujaisiais laikais\n_START_PARAGRAPH_\nPalankios s\xc4\x85lygos kolonializmui susidar\xc4\x97 v\xc4\x97lyv\xc5\xb3j\xc5\xb3 viduram\xc5\xbei\xc5\xb3 ir renesanso sand\xc5\xabroje, kuomet laivybos technologijos \xc4\xafgalino plaukti didelius atstumus per gilius vandenynus. Viena pagrindini\xc5\xb3 kolonializmo prielaid\xc5\xb3 yra Didieji geografiniai atradimai: Amerikos atradimas skatino galing\xc5\xb3 Europos \xc5\xa1ali\xc5\xb3 skverbim\xc4\x85si \xc4\xaf j\xc4\x85, nes tenai valstyb\xc4\x97s buvo silpnos, o gamtini\xc5\xb3 i\xc5\xa1tekli\xc5\xb3 (pvz., aukso) \xe2\x80\x93 daug; j\xc5\xabr\xc5\xb3 kelio \xc4\xaf Indij\xc4\x85 aplink Afrik\xc4\x85 atradimas skatino \xc5\xa1ias \xc5\xa1alis steigti atramos punktus Afrikos pakrant\xc4\x97se ir salose aplink j\xc4\x85, taip pat ir pa\xc4\x8dioje Indijoje. Prad\xc5\xbeioje buvo i\xc5\xa1sidalinta Amerika, Afrika (i\xc5\xa1skyrus Transval\xc4\xaf, Oran\xc5\xbeij\xc4\x85, Etiopij\xc4\x85 ir Liberij\xc4\x85) i\xc5\xa1sidalinta iki XX am\xc5\xbeiaus prad\xc5\xbeios. Kai kurios \xc5\xa1alys, pavyzd\xc5\xbeiui, Persija, Kinija, Siamas nebuvo oficialiai prijungtos, bet i\xc5\xa1sidalintos \xc4\xaf \xc4\xaftakos zonas.\n_START_SECTION_\nNeokolonializmas\n_START_PARAGRAPH_\nNeokolonializmo koncepcij\xc5\xb3 \xc5\xa1alininkai teigia, kad kolonijin\xc4\x97 sistema i\xc5\xa1laikoma ir buvusioms kolonijoms formaliai tapus nepriklausomomis, taikomi tik kitokie poveikio b\xc5\xabdai.'